„ Ef við lítum yfir farinn veg og finnum gamla slóð , færast löngu liðnar stundir okkur nær , því að margar standa vörður þær , sem einhver okkar hlóð upp um fjöll , þar sem vorvindurinn hlær . “ Það var fyrir 10 árum síðan , þann 22. febrúar 1938 , að 24 drengir komu saman hér uppi í Barnaskóla og stofnuðu félag , skátafélag . Þetta er ef til vill í sjálfu sér enginn merkisviðburður , enda ypptu víst ýmsir öxlum og brostu , þegar skátarnir fóru að „ stripplast “ á götunum með ber hné og barðastóra hatta . Samt fór það nú svo , að þetta félag var 10 ára nú fyrir skömmu . Jón Oddgeir Jónsson , fulltrúi Slysavarnafélags Íslands , sem dvaldi hér um þessar mundir , aðstoðaði við stofnunina , en fyrsti foringi félagsins var Friðrik Jesson . Þessir 24 drengir hófu síðan skátastarfið af eldlegum áhuga og bjartsýni , en áhugi þeirra og bjartsýni var einasta veganesti félagsins í byrjun . Margir hinna ráðandi manna innan bæjarfélagsins hafa sýnt félaginu mikinn áhuga og velvild frá upphafi . T.d. varð Páll heitinn Bjarnason skólastjóri nafngjafi þess og nefndi það Faxa . Þegar Friðrik Jesson lét af störfum sem félagsforingi Faxa , gerðist Þorsteinn Einarsson , núverandi íþróttafulltrúi , forystumaður félagsins . Mun hann eiga drjúgan þátt í , hversu giftusamlega tókst að fleyta því yfir byrjunarörðugleikana . Þegar Þorsteinn fluttist til Reykjavíkur árið 1941 , tók Helgi Þorláksson við starfi hans um hríð , en síðan séra Jes Gíslason . Hann starfaði sem félagsforingi , þar til seint á árinu 1946 , er breyting var gerð á lögum „ Faxa “ og honum skipt í tvær deildir . Þá varð Sigurjón Kristinsson , einn af stofnendum félagsins , félagsforingi , en séra Jes varð félagsráðsformaður . Núverandi stjórn skátafélagsins „ Faxa “ Árið 1941 hófu kvenskátar að starfa innan félagsins . Þeir störfuðu undir sömu stjórn og drengirnir , og mun „ Faxi “ vera fyrst íslenzkra skátafélaga með þesskonar skipulagi . Eftir að stúlkurnar bættust í hópinn , hafa þær átt mikinn þátt í að gera félagið svo öflugt , sem það nú er . Félagatalan hefur fimmfaldast frá stofndegi , en nú mun það telja 121 starfandi skáta . Í Reykjavík starfar flokkur úr Faxa . Nefnist hann „ Útlagar “ . Í honum starfa þeir skátar héðan að heiman , sem dvelja í Reykjavík við nám , eða af öðrum ástæðum . Frá upphafi hefur félagið átt við mikil húsnæðisvandræði að stríða . Fyrst í stað fékk það að halda fundi sína í Gagnfræðaskólanum . Enn í dag eru haldnir sveita - og deildarfundir þar . Á skólastjórinn , Þorsteinn Þ. Víglundsson , miklar þakkir skildar fyrir þá miklu hjálp , sem hann hefur veitt félaginu frá byrjun . Árið 1942 keypti félagið skála sinn , Hraunprýði , hér vestur í hrauni . Voru gerðar á honum talsverðar breytingar og er hann nú hinn glæsilegasti . Hraunprýði er mjög hentugt til sumarstarfsemi félagsins , útilegu og gönguferða , en vitaskuld getur hún ekki fullnægt þörfum félagsins á fundahúsi sakir þess , hve langt hún er frá bænum . Það hlýtur því að verða takmark félagsins að eignast húsnæði , sem í öllu fullnægi þörfum þess . Skátafélagið Faxi hefur frá öndverðu reynt að starfa eftir grundvallarreglum skátahugsjónarinnar , skátalögunum og heitinu . Um hitt má vafalaust deila , hvort það hefur tekizt . Innan félagsins hefir alla tíð verið algert bindindi . Frá fyrstu tíð hefir Faxi haft mörgum ágætis starfskröftum á að skipa og hafa þar ýmsir öðrum fremur skarað fram úr . Af stofnendum félagsins eru nú fimm eftir , þar af þrír í „ Útlögum “ . Þó að flestir af stofnendum Faxa séu þannig horfnir úr röðum félagsins , þá hugsum við hinir yngri , til þeirra með þakklæti . Þeir ruddu brautina og vísuðu okkur veginn . Nú er það okkar að taka við af þeim og halda merki félagsins á lofti , jafnhátt og þeir hafa gert . Og ef við sýnum sömu fórnfýsi og starfsgleði og þeir , þá er enginn vafi á , að það mun takast . Megi starf Faxa blómgast og dafna á komandi árum , og skipa sama sess í félagslífi bæjarins og undanfarin 10 ár .